Lateks
Lateks je emulzija (stabilna disperzija) polimernih mikročestica u vodi. Lateksi se nalaze u prirodi, ali i sintetski lateksi su također uobičajeni. U prirodi se lateks nalazi kao mliječna tečnost, koji je prisutan u 10% svih cvjetnica (skrivenosjemenjača). To je složena emulzija koja koagulira pri izlaganju zraku, a sastoji se od proteina, alkaloida, škroba, šećera, biljnog ulja, tanina, smola i prirodna guma. Obično se izlučuje nakon povrede tkiva. U većini biljaka lateks je bijele boje, ali neke imaju žuti, narandžasti ili grimizni lateks. Od 17. stoljeća, lateks se koristi kao termin za tečnu supstancu u biljkama, a potiče od latinske riječi za "tečnost". Služi uglavnom kao odbrana od biljojednih insekata. Lateks se ne smije brkati sa biljnim sokom; to je posebna supstanca, odvojeno proizvedena i sa različitim funkcijama. Termin lateks se takođe koristi za označavanje prirodnih lateksnih guma, posebno nevulkanizirane gume. Takav je slučaj sa proizvodima kao što su lateks rukavice, lateksni kondomi i lateksna odjeća. IUPAC-ova definicija Lateks: Koloidna disperzija polimernih čestica u tekućini. Sintetski lateks: Lateks dobijen kao proizvod emulzija, miniemulzija, mikroemulzija ili disperziona polimerizacija.